## La Generalitat adjudica les obres de construcció de 148 vivendes de protecció pública a Sagunt i València

*** El sistema de permuta a canvi d’obra permet que, d’estes vivendes, 21 passen a formar part del parc públic de la Generalitat, 11 a Sagunt i altres 10 a València
* El secretari autonòmic de Vivenda afirma que el Consell “continua impulsant la construcció de vivenda protegida per a donar una resposta efectiva a un dels principals problemes dels ciutadans”**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, ha adjudicat a l’empresa Albaluz Desarrollos Urbanos, SL els tres lots per a la construcció de 77 vivendes de protecció pública en diverses parcel·les de la ZAL de València. Així mateix, ha proposat l’adjudicació a l’empresa Fomento Valenciano de Vivienda, SL per a edificar 71 vivendes a Sagunt.

Estes adjudicacions s’emmarquen en el Pla Viu de la Comunitat Valenciana, l’eix estratègic del qual és la mobilització del sòl públic disponible, tant autonòmic com municipal, per a donar impuls a la construcció de 10.000 vivendes de protecció pública.

Les vivendes de València i Sagunt formen part del paquet de licitacions que el mes de desembre passat, la Vicepresidència, a través de l’Entitat Valenciana de Vivenda i Sòl (EVHA), va posar en marxa per a la construcció de més de 1.600 vivendes de protecció pública a través del sistema de permuta a canvi d’obra futura.

Mitjançant esta fórmula, les empreses es comprometen a entregar, en concepte de permuta pel sòl, un nombre determinat de vivendes. En el cas dels terrenys de la ZAL de València, l’adjudicatària cedirà 11 vivendes que passaran a formar part del parc públic de la Generalitat, mentres que a Sagunt se’n sumaran altres 10.

Fomento Valenciano de Vivienda, S.L. disposa d’un termini de 20 dies per a acreditar la documentació administrativa i la garantia definitiva per a poder construir les vivendes a Sagunt. Inicialment, en el municipi de Sagunt es van licitar dos lots. El primer ha sigut adjudicat a esta empresa, mentres que el lot 2 no va rebre ofertes, per la qual cosa, d’acord amb el qe es disposa en la Llei de contractes del sector públic, l’EVha posarà en marxa en breu el procediment d’adjudicació directa amb l’objectiu de garantir l’execució definitiva del total de les vivendes planificades en el municipi.

El secretari autonòmic de Vivenda, Sebastián Fernández, ha destacat que amb estes noves adjudicacions “continuem impulsant la construcció de vivenda protegida per a donar una resposta efectiva i real al que s’ha convertit en un dels principals problemes dels ciutadans”.

Sebastián Fernández ha mostrat la seua satisfacció pel bon ritme de les actuacions que integren el Pla Viu. En les últimes setmanes s’han adjudicat les obres de més de 1.260 vivendes mitjançant permuta. “Això significa que, a més d’augmentar el parc de vivenda protegida a preu assequible, des de la Generalitat també incrementarem el nostre patrimoni que posarem a la disposició dels col·lectius amb més necessitats, com els jóvens”, ha explicat.

**Característiques de les vivendes**

Les propostes tècniques presentades per les dos empreses adjudicatàries posen de manifest la qualitat de les vivendes que seran construïdes. Tal com ha dit Sebastián Fernández, “estem apostant per una arquitectura de qualitat i espais que milloraran la vida de les persones”.

A València, Albaluz Desarrollos Urbanos ha previst unes façanes principals que reinterpreten les vivendes tradicionals de dos plantes. La façana posterior s’obri a un jardí privat amb una zona comuna exterior amb piscina comunitària i aparcament. Totes les vivendes tenen una superfície aproximada de 90 metres quadrats. El projecte aposta per l’eficiència energètica incorporant plaques fotovoltaiques i aerotèrmiques per a producció d’ACS.

Respecte a les 71 vivendes previstes al carrer Pavía de Sagunt, compten amb zona verda exterior, 71 aparcaments, trasters i espais de bicicletes. Seran espais oberts amb saló-menjador-cuina, per a afavorir la fluïdesa espacial i la il·luminació natural. Tindran dos dormitoris i terrassa. L’adaptabilitat permet que la vivenda puga ser utilitzada per diferents tipus d’usuaris, des de parelles fins a famílies amb fills o jóvens compartint pis. Incorporen elements que afavorixen l’eficiència energètica i l’optimització del confort tèrmic i lumínic.

Fecha: 31/07/2025